送吳將軍元瑜
作者：李芬
朝代：宋

paragraphs: 秦皇寤寐茅盈語，銳意長生欲輕舉。
徐福藥就仙骨成，雲海茫茫但延佇。
東西日月秋復春，海變桑田更幾人。
忽思重看舊寰宇，驂鸞直下江淮濱。
布衣野叟不耕藝，自向琳宮操祓篲。
祕語親書悟世人，一坐忽驚三十歲。
淮南奉道聞真蹟，命使扁舟訪消息。
畫手從來獨擅長，一見仙風心自得。
歸來目斷蒼烟垠，三尺生綃醉墨翻。
軸上神翁不解語，彷彿白鶴乘孤雲。
海陵相望一千里，嗟我塵勞未云已。
授書圯上會有期，誠心願取黄公履。